Diari Oficial de la Generalitat Valenciana


Sumari del DOGV 7571, del 15-07-2015 (2015/6521)

RESOLUCIÓ de 13 de juliol de 2015, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Generalitat i l'Ajuntament d'Utiel pel qual es formalitza l'encàrrec de gestió per a la realització de determinats servicis laborals de la competència de la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7571

Data del DOGV
:   15-07-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/6521


Data del document
:   13-07-2015

Organisme emissor
:   Presidència de la Generalitat

Tipus de document
:   Resolució

Descriptors 

:   * Utiel

RESOLUCIÓ de 13 de juliol de 2015, del director general de Relacions amb les Corts, de la Presidència de la Generalitat, per la qual es disposa la publicació del conveni entre la Generalitat i l'Ajuntament d'Utiel pel qual es formalitza l'encàrrec de gestió per a la realització de determinats servicis laborals de la competència de la Generalitat. [2015/6521]  
La Generalitat i l'Ajuntament d'Utiel han subscrit, prèvia tramitació reglamentària, el 15 de maig de 2015, el conveni pel qual es formalitza l'encàrrec de gestió per a la realització de determinats servicis laborals de la competència de la Generalitat.  
En compliment del que establix la clàusula sèptima del conveni, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 444/2015 i que figura com a annex d'esta resolució.  
  
València, 13 de juliol de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat i l'Ajuntament d'Utiel pel qual es formalitza l'encàrrec de gestió per a la realització de determinats servicis laborals de la competència de la Generalitat  
  
València, 15 de maig de 2015  
Reunits  
D'una part, Máximo Buch Torralva, conseller d'Economia, Indústria, Turisme i Ocupació, de la Generalitat, que actua en nom i representació d'esta, facultat per a la subscripció d'este conveni per Acord del Consell de data 10 d'abril de 2015.  
D'una altra part, José Luis Ramírez Ortiz, alcalde president de l'Ajuntament d'Utiel, facultat per a la firma d'este conveni per Acord del Ple de l'Ajuntament de data 27 de març de 2014.  
Exposen  
L'Estatut d'Autonomia de la Comunitat Valenciana, en l'article 51.1, atribuïx a la Generalitat l'execució de la legislació de l'Estat en matèria laboral, i assumix les facultats, competències i servicis que, en este àmbit i per a l'execució, té l'Estat respecte a les relacions laborals, sense perjuí de l'alta inspecció.  
Estes funcions i servicis van ser transferits a la Generalitat per mitjà del Reial Decret 4105/1982, de 29 de desembre, sobre traspàs de funcions i servicis de l'Administració de l'Estat a la Generalitat en matèria de treball. D'altra banda, en virtut del Reial Decret 4106/1982, de 29 de desembre, es va aprovar el traspàs de funcions i servicis en matèria de mediació, arbitratge i conciliació.  
En l'actualitat, l'exercici d'estes últimes funcions està distribuït entre el Tribunal d'Arbitratge Laboral de la Comunitat Valenciana (TAL), a què correspon la tramitació de la solució extrajudicial de conflictes col·lectius laborals, a través de la conciliació-mediació o l'arbitratge, i les unitats administratives territorials (Secció de Relacions Col·lectives i Conciliació) encarregades de tramitar els intents de conciliació abans de la iniciació dels processos davant de la jurisdicció social, derivats dels conflictes individuals en l'àmbit laboral, d'acord amb el que establixen els articles 63 i 64 de la Llei 36/2011, de 10 d'octubre, reguladora de la jurisdicció social.  
L'exercici de les funcions de conciliació prèvia, dut a terme per les unitats administratives competents, ubicades en les direccions territorials de la conselleria, aconseguix, any rere any, un adequat nivell d'eficàcia, i presta de forma ininterrompuda un meritori servici tant a treballadors com a empresaris, amb vista al compliment dels tràmits processals exigits per la legislació laboral.  
  
No obstant això, en els últims anys es registra un increment del nombre de demandes de conciliació presentades, la qual cosa origina determinades disfuncions i endarreriments, augmentats pel fet que les sales de conciliació es troben instal·lades en les capitals de les tres províncies, circumstància que obliga, a més, a les parts intervinents en el procediment a efectuar incòmodes desplaçaments des dels seus domicilis o centres de treball.  
Convé, per tant, arbitrar la correcció d'estes disfuncions per mitjà de fórmules alternatives a l'augment del nombre de sales de conciliació existents en les direccions territorials, atés que este increment produiria un sobredimensionament inadequat dels recursos humans, materials i econòmics destinats a estes funcions.  
La importància de l'exigència d'una actuació eficaç i eficient per part de l'Administració pública està extremadament lligada a la satisfacció de les necessitats dels ciutadans, de manera que estos principis constitucionals es configuren com una qualitat o atribut de cada una de les administracions públiques, però també de totes estes en conjunt, de manera que no sols s'assegure una gestió positiva de les funcions exercides, sinó també que l'actuació pública estiga revestida d'una condició de qualitat o excel·lència en els resultats aconseguits, i entre estos atributs ocupa un lloc essencial la proximitat als ciutadans en la prestació de l'activitat administrativa.  
  
Respecte d'això, convé tindre present que la figura de l'encàrrec de gestió sorgix amb la concreta finalitat d'erigir-se en instrument dirigit a racionalitzar l'excessiva rigidesa de l'exercici de les competències administratives per a contribuir a fer efectiu el principi d'eficàcia, i acudir al principi de col·laboració i auxili entre administracions públiques, en este cas, entre la Generalitat i l'Ajuntament d'Utiel, i possibilitar, al mateix temps, que el servici públic es preste en l'àmbit territorial més pròxim al ciutadà.  
El règim de l'encàrrec de gestió està establit en la Llei de Règim Jurídic de les Administracions Públiques i de Procediment Administratiu Comú (LRJPAC), concretament en l'article 15, normativa que és d'aplicació a la Comunitat Valenciana, junt amb la regulació expressament prevista en la Llei 8/2010, de 23 de juny, de la Generalitat, de Règim Local de la Comunitat Valenciana (article 150), que reproduïx el que amb caràcter bàsic s'establix en la LRJPAC.  
  
En conseqüència, per les esmentades raons d'eficàcia i eficiència, i amb l'objectiu d'aconseguir, com s'ha dit, una major proximitat als ciutadans, és aconsellable possibilitar l'encàrrec de gestió de les funcions i servicis de conciliació administrativa, abans de la via judicial laboral, derivada dels conflictes i litigis individuals en matèria laboral, i assignar la seua execució a l'Ajuntament d'Utiel en els termes i les condicions que s'acorden este conveni de col·laboració.  
  
En virtut d'això, les parts, amb la representació que tenen, decidixen subscriure este conveni de col·laboració i formalitzar l'encàrrec de gestió que a continuació s'establix, d'acord amb les següents  
  
Clàusules  
Primera. Naturalesa del conveni  
Este conveni té naturalesa administrativa i es formalitza a l'empara del que disposen l'article 15.4 de la Llei 30/1992, de Règim Jurídic de les Administracions Públiques i del Procediment Administratiu Comú; l'article 150 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 57 de la Llei 7/1985, de 2 d'abril, reguladora de les bases del règim local.  
  
  
Segona. Objecte de l'encàrrec  
La Generalitat té atribuïdes, entre altres, les funcions i servicis traspassats a la Comunitat Valenciana per mitjà del Reial Decret 4106/1982, de 29 de desembre, en matèria de mediació, arbitratge i conciliació abans de la via judicial social.  
Amb este conveni la Generalitat encarrega a l'Ajuntament d'Utiel la realització de les activitats i servicis consistents en la realització de l'acte de conciliació administrativa previ a la via judicial laboral d'aquells treballadors que, en la seua papereta de sol·licitud, hagen designat eixe ajuntament com a seu per a realitzar l'acte de conciliació perquè el lloc de la prestació dels servicis o el domicili dels interessats radique en l'esmentat municipi o en un municipi de la mateixa comarca que no tinga també encarregada la gestió d'este servici.  
  
En particular, l'actuació encarregada es concreta en l'exclusiva realització de l'acte de conciliació, en el dia i a l'hora assenyalats a este efecte, i a estendre la corresponent acta de la sessió realitzada, en la qual s'arreplegaran amb la màxima claredat, si és el cas, els acords que adopten els interessats. L'acta serà firmada pels interessats i immediatament després de realitzar la conciliació, se'ls entregarà a estos una còpia certificada de l'acta.  
En els casos en què no hi haja acord (o en cas d'incompareixença bé del sol·licitant bé de l'empresa) l'acta arreplegarà les corresponents circumstàncies, d'acord amb les instruccions que la Generalitat facilitarà oportunament, d'acord amb el que disposa la clàusula quinta.  
  
Tercera. Forma d'execució  
L'Ajuntament, com a administració gestora de l'encàrrec, realitzarà les actuacions encomanades amb els seus propis mitjans humans, materials i tècnics, sota la supervisió de l'Administració que l'encarrega.  
  
En particular, els actes de conciliació seran assumits, en tot cas, per un funcionari municipal llicenciat en dret, que serà el responsable de presidir l'acte i certificar-ne el resultat final.  
D'altra banda, la Generalitat, en condició d'Administració que sol·licita l'encàrrec, s'encarregarà de tota la tramitació administrativa prèvia de l'activitat encarregada, és a dir, la recepció i el registre de la papereta de conciliació, així com la notificació a l'interessat d'una còpia segellada i datada, on se li comunique el lloc, dia i hora de la realització de la conciliació, i el trasllat als altres interessats per correu certificat o qualsevol altre mitjà del qual quede la deguda constància.  
  
Quarta. Aportacions financeres específiques i actuacions de suport  
Este encàrrec no comporta l'assumpció d'obligacions de tipus econòmic per part de l'Administració que fa l'encàrrec.  
D'altra banda, l'Administració gestora de l'encàrrec rebrà per part de la Generalitat:  
a) Suport i supervisió tècnica per a l'adequat exercici del servici, amb els mitjans disponibles de la conselleria.  
b) Formació dels seus recursos humans en els procediments objecte de l'encàrrec, sense que això comporte gastos que no figuren en els pressupostos de la conselleria.  
c) Subministrament de models normalitzats i impresos.  
d) Remissió de les paperetes de conciliació per a la seua realització.  
  
Quinta. Clàusula de no-gasto  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignada a la Conselleria d'Economia, Indústria, Turisme i Ocupació, i, en tot cas, haurà de ser atesa amb els mitjans personals i materials de la conselleria competent per raó de la matèria.  
  
  
Sexta. Abast i límits de l'encàrrec i facultats de l'Administració que fa l'encàrrec  
Este encàrrec de gestió implica exclusivament la realització d'activitats tècniques o de servicis i no comporta cessió de la titularitat de la competència ni dels elements substantius del seu exercici. Conseqüentment, l'Administració que fa l'encàrrec és responsable de la direcció i supervisió de l'exercici de l'activitat encarregada, i a este efecte:  
  
a) Dictarà els actes o resolucions jurídiques necessàries en les quals s'integre l'activitat objecte d'encàrrec.  
b) Es reserva la decisió sobre la capacitat de les parts per a assistir a l'acte de conciliació, així com sobre la qualificació de la suficiència de la representació de les parts.  
c) Igualment, apreciarà la concurrència de justa causa d'incompareixença del sol·licitant citat degudament i, si és el cas, decidirà una nova citació en els termes del paràgraf tercer de l'article 11 del Reial Decret 2756/1979, de 23 de novembre.  
d) Impartirà instruccions tècniques per a l'adequada execució de l'activitat.  
e) Podrà fixar estàndards de qualitat en la prestació material del servici.  
f) Demanarà en tot moment informació a l'Administració gestora de l'encàrrec sobre l'activitat encarregada.  
  
Sèptima. Vigència del conveni i règim de publicitat  
L'encàrrec de gestió previst en este conveni tindrà una validesa d'un any, a partir de l'endemà de la publicació en el Diari Oficial de la Comunitat Valenciana, i s'entendrà prorrogat automàticament any rere any, si no hi ha denúncia expressa de les parts firmants.  
  
Ambdós parts es comprometen a desenrotllar accions de divulgació i informació d'este conveni, amb la finalitat de difondre adequadament el seu objecte i possibilitar que es puga conéixer i, si és el cas, utilitzar, pel nombre més gran de persones que puguen estar interessades en el contingut de l'encàrrec.  
  
Octava. Extinció del conveni  
1. Este conveni s'extingirà:  
a) Per mutu acord de les administracions firmants.  
b) Per denúncia de qualsevol de les parts, amb una antelació mínima de dos mesos a la data d'extinció.  
c) Per revocació de l'Administració que encarrega en el cas previst en l'article 150.5 de la Llei 8/2010, de 23 de juny, de la Generalitat, de Règim Local de la Comunitat Valenciana.  
d) Per renúncia de l'Administració gestora de la comanda per incompliment greu de les obligacions assumides per part de l'Administració que sol·licita l'encàrrec. La renúncia, mitjançant una resolució motivada, exigirà abans un tràmit d'audiència a l'Administració que sol·licita l'encàrrec.  
2. Les extincions de l'encàrrec hauran de ser objecte de la corresponent publicació en el Diari Oficial de la Comunitat Valenciana.  
  
Novena. Règim jurídic  
1. Per a la resolució dels dubtes i llacunes que es puguen plantejar en l'aplicació d'este conveni caldrà ajustar-se al que disposa la Llei 30/1992, de Règim Jurídic de les Administracions Públiques i del Procediment Administratiu Comú, i la Llei 8/2010, de 23 de juny, de la Generalitat, de Règim Local de la Comunitat Valenciana.  
2. Les qüestions litigioses que puguen sorgir sobre el compliment del conveni seran de coneixement i competència de l'orde jurisdiccional contenciós administratiu.  
  
El conseller d'Economia, Indústria, Turisme i Ocupació: Máximo Buch Torralva.  
L'alcalde president de l'Ajuntament d'Utiel: José Luis Ramírez Ortiz.